इसका बीज स्पर्म क्वालिटी सुधारे, कलौंजी माता-पिता बनने में मददगार, आंखों की रोशनी बढ़ाए रामदाना
Nidhi Agarwal nutritionist insights On Watermelon Kalonji Ramdana Seeds Benefits इंसान हजारों साल से बीज खा रहा है। ऐसे बीज, जिनमें सेहत के अनोखे राज छिपे हैं। नन्हे से दिखने वाले ये बीज कई मायने में अनाज, दालों और ड्राई फ्रूट्स से भी ज्यादा दमदार हैं।
इंसान हजारों साल से बीज खा रहा है। ऐसे बीज, जिनमें सेहत के अनोखे राज छिपे हैं। नन्हे से दिखने वाले ये बीज कई मायने में अनाज, दालों और ड्राई फ्रूट्स से भी ज्यादा दमदार हैं। जिन्हें खाते ही झटपट एनर्जी, ढेरों विटामिन और मिनरल मिल जाते हैं। यही वजह है कि करीब 10 हजार साल से इन बीजों का इस्तेमाल खाने से लेकर धार्मिक परंपराओं तक में होता रहा है।
वेदों से लेकर विदेशी सभ्यताओं तक में इनके गुण बताए गए हैं। कई सभ्यताओं में लोगों को बीजों में सुपरनेचुरल पावर दिखी, तो किसी को इनमें कई बीमारियों का इलाज मिला। न्यूट्रिशनिस्ट निधि अग्रवाल बताती हैं कि अगर सही तरीके से इन बीजों को खाया जाए, तो खुद को हेल्दी रखने और बीमारियों से बचने में काफी मदद मिलेगी।
आज जानिए ऐसे ही 11 ‘बीज’ मंत्र जो आपका मजबूत सुरक्षा कवच बनेंगे, आपको बीमारियों से बचाएंगे और बढ़ती उम्र के असर को भी धीमा करेंगे…
शाकाहारियों के लिए मछली का बेहतर विकल्प है अलसी
अलसी की पैदावार भारत से शुरू हुई और फिर हजारों साल पहले पूरी दुनिया में फैल गई। पुरातत्वविदों को बेबीलोन में 3 हजार साल पुराने अलसी के बीज मिले। भारत में अथर्ववेद, चरक संहिता से लेकर सुश्रुत संहिता तक में अलसी से इलाज का जिक्र है। मछली में मिलने वाले ओमेगा-3 फैटी एसिड के अलावा अलसी में, ओमेगा-6, एंटीऑक्सिडेंट्स, फाइबर, प्रोटीन समेत कई विटामिन-मिनरल्स होते हैं।
सब्जा के बीज खाकर योद्धाओं की ताकत बढ़ती थी
इंसान साढ़े 5 हजार साल से चिया सीड्स यानी सब्जा खा रहा है। प्राचीन माया सभ्यता में इसे दवाओं, तेल, कॉस्मेटिक्स और धार्मिक अनुष्ठानों में चढ़ाया जाता था। कई प्राचीन सभ्यताओं में लोग मानते थे कि चिया सीड्स खाने से उन्हें सुपरनेचुरल पावर यानी अलौकिक शक्तियां मिलती हैं। योद्धा अपनी ताकत बढ़ाने के लिए ये बीज खाते थे। चिया सीड्स में कैलोरीज, प्रोटीन, मोनोअनसैचुरेटेड फैट, ओमेगा-3, फाइबर, थियामिन, मैग्नीशियम, मैंग्नीज, एंटीऑक्सिडेंट्स, फॉस्फोरस होते हैं।
भांंग से शिव का अभिषेक, इसके बीज से बनतीं दवाएं
प्राचीन काल से ही भगवान शिव को भांग चढ़ाई जाती है। भांग के बीज, पत्तियों का इस्तेमाल दवा में हो रहा है। माना जाता है कि भांग मूल रूप से चीन में पैदा हुई, जहां से दवा के तौर पर बाकी दुनिया में फैली। चीनी सम्राट शेनॉन्ग के 4 हजार साल पुराने दस्तावेजों में भी भांग के बीजों के फायदों का जिक्र है। इसमें फाइबर, प्रोटीन, मैग्नीशियम, जिंक, विटामिन-बी-1 व ई और कई तरह के मिनरल्स पाए जाते हैं।
खबर से जुड़े इस पोल में अपनी राय दें
मेक्सिको में मिले 7.5 हजार साल पुराने कद्दू के बीज
पुरातत्वविदों को मेक्सिको में कद्दू के साढ़े 7 हजार साल पुराने बीज मिल चुके हैं। दुनिया भर की संस्कृतियों में कद्दू के साथ ही उसके बीज को भी खाने की परंपरा रही है। किसी ने इससे दवाएं बनाईं, तो कहीं ये बीज नाश्ते का हिस्सा बन गए। एक कद्दू में करीब 500 बीज होते हैं और हर बीज पोषक तत्वों से भरपूर होता है। इसमें एंटीऑक्सिडेंट्स, प्रोटीन, फोलेट, फाइबर, जिंक समेत कई तरह के विटामिन और मिनरल्स होते हैं।
300 साल पहले रूस पहुंचा सूरजमुखी का फूल, बना विरोध का प्रतीक
17वीं सदी में रूस के सम्राट पीटर द ग्रेट ने पहली बार नीदरलैंड में सूरजमुखी के फूल देखे। सम्राट को ये फूल इतने पसंद आए कि वह इन्हें अपने साथ रूस ले गया। रूस ने जब यूक्रेन पर हमला किया, तो यही फूल उसके खिलाफ विरोध का प्रतीक बन गए। युद्ध का विरोध कर रहे लोग सूरजमुखी लेकर सड़कों पर उतर गए। एंटीऑक्सीडेंट्स, प्रोटीन, फाइबर, कैल्शियम, आयरन, फास्फोरस, पोटैशियम, सोडियम, जिंक समेत कई तरह के विटामिन इसमें पाए जाते हैं।
1300 साल पहले भारत पहुंचे अफ्रीकी तरबूज
तरबूज मूल रूप से अफ्रीका में पैदा हुए, फिर वहां से प्राचीन इजिप्ट और बाकी दुनिया में फैलने लगे, लेकिन भारत को तरबूज के लिए हजारों साल इंतजार करना पड़ा। 7वीं सदी में पहली बार भारतीयों ने इसका स्वाद चखा। इसके 300 साल बाद तरबूज चीन और यूरोप पहुंचे। जिंक, नियासिन, कैल्शियम, आयरन, प्रोटीन, मैग्नीशियम, फास्फोरस, पोटैशियम और सोडियम पाया जाता है।
इजिप्ट, रोम में खसखस से बनाते थे तेल, केक और वाइन
सुमेरियन, इजिप्ट, ग्रीस, रोम से लेकर हर प्राचीन साम्राज्य में खसखस बेहद कीमती माना जाता था। इन जगहों पर इसकी खेती तेल, केक और वाइन के लिए होती थी। खसखस और अफीम एक ही पौधे से पैदा होते हैं, लेकिन खसखस में नशा नहीं होता। कैलोरी, प्रोटीन, फैट, फाइबर, कैल्शियम, फास्फोरस और आयरन, जिंक, विटामिन-ई से भरपूर होता है।
अनार का इतिहास 8 हजार साल पुराना
करीब 8 हजार साल पहले ईरान के आसपास अनार की खोज हुई। इसके गुणों के बारे में पता चला तो सम्राटों के खाने में शामिल हो गया। रोम से भारत तक अनारदाना से दवाएं और तरह-तरह के व्यंजन बनने लगे। अनार के बीज फोलेट, फाइबर, एंटीऑक्सिडेंट्स, प्रोटीन, पोटैशियम और कई विटामिन से भरपूर होते हैं।
डिलीवरी के बाद मां को हलीम खिलाने से मिलती है ताकत
हलीम को चमसुर और चंद्रशूर भी कहते हैं। इसकी खेती प्राचीन इजिप्ट में शुरू हुई और धीरे-धीरे दुनियाभर में फैल गई। डिलीवरी के बाद इसके बीज घी में भूनकर चीनी संग मां को खिलाए जाते हैं, जिससे कमजोरी दूर होती है। हलीम में प्रोटीन, फाइबर, पोटैशियम, कैल्शियम, विटामिन ए और कार्बोहाइड्रेट होता है।
500 साल पहले अर्जेंटीना से भारत पहुंचा रामदाना
चौलाई के बीज को रामदाना और राजगिरा कहते हैं। अर्जेंटीना में 8 हजार साल पुराने रामदाना के बीज मिले हैं। माना जाता है कि 500 साल पहले अफ्रीका के रास्ते रामदाना भारत पहुंचा। इसमें विटामिन-ए, बी-6, बी-12, डी और ई के अलावा प्रोटीन, फाइबर, कैल्शियम, आयरन, फास्फोरस और सोडियम भरपूर होता है।
तूतनखामेन की कब्र में मिली कलौंजी
सदियों पहले भारत आई कलौंजी आज दवा से लेकर अचार तक का जरूरी हिस्सा बन चुकी है। रोम में इसे हर मर्ज की दवा मानते थे। इजिप्ट में सम्राटों की कब्र में कलौंजी भी रखते थे। तूतनखामेन की कब्र में भी कलौंजी मिली। प्रोटीन, कार्बोहाइड्रेट, आयरन से भरपूर कलौंजी में एंटीडायबिटिक गुण होते हैं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।